b'\n_START_ARTICLE_\nSeverjeva nagrada\n_START_PARAGRAPH_\nSeverjeva nagrada je slovenska nagrada na podro\xc4\x8dju gledali\xc5\xa1\xc4\x8da, ki jo podeljuje sklad Staneta Severja, ustanovljen v spomin na legendarnega slovenskega gledali\xc5\xa1kega in filmskega igralca. Nagrade podeljujejo od leta 1970. Dobitniki dobijo nagrade za igralske dose\xc5\xbeke v poklicnih in ljubiteljskih gledali\xc5\xa1\xc4\x8dih. Nagradijo pa tudi igralske dose\xc5\xbeke \xc5\xa1tudentov dramske igre. Vedno jih podelijo v \xc5\xa0kofji Loki, kjer je Stane Sever premierno odigral svoje zadnje gledali\xc5\xa1ko delo, monodramo Fjodorja Mihajlovi\xc4\x8da Dostojevskega Krotko dekle. Vsakoletna slovesna prireditev je bila najprej dolo\xc4\x8dena na dan Severjeve smrti, 18. decembra,  in sicer v galeriji na Lo\xc5\xa1kem gradu, za sede\xc5\xbe sklada pa je bila izbrana AGRFT. Zaradi zasedenosti poklicnih igralcev v tem \xc4\x8dasu se je dan podelitve premaknil na prvo nedeljo, ki je najbli\xc5\xbeja datumu Severjeve smrti.  Po obnovitvi in zdru\xc5\xbeitvi Lo\xc5\xa1kega gledali\xc5\xa1\xc4\x8da in EG oder \xe2\x80\x93 Galerija je za\xc4\x8del delovati Lo\xc5\xa1ki oder in podelitve so se leta 1982 preselile na grad. Igralca se vsako leto spomnijo tudi v Ribnici na Pohorju, kjer je 18. decembra 1970 umrl.'